Diari Oficial de la Generalitat Valenciana


Sumari del DOGV 9639, del 14-07-2023 (2023/7983)

DECRET 108/2023, de 12 de juliol, del Consell, pel qual es crea l'Institut d'Educació Secundària Crémor a Castelló de la Plana.
-------------------------------------------------------------------------------------------------------------------------------

### Dades del document

Número de DOGV
:   9639

Data del DOGV
:   14-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7983


Data del document
:   12-07-2023

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * centre d'ensenyament

DECRET 108/2023, de 12 de juliol, del Consell, pel qual es crea l'Institut d'Educació Secundària Crémor a Castelló de la Plana. [2023/7983]  
Mitjançant el Decret 34/2001, de 13 de febrer, del Consell, es va crear l'Institut de Secundària Número 10, amb codi de centre 84635899, de Castelló de la Plana. Amb posterioritat, mitjançant l'Ordre de 14 de febrer de 2005, de la Conselleria de Cultura, Educació i Esport, se li va atribuir la denominació específica de Bovalar.  
La direcció territorial d'Educació, Cultura i Esport i la Direcció General de Centres Docents, competent en matèria de planificació educativa, han emés informes dels quals es dedueix la necessitat de crear un nou IES, per desglossament parcial de l'IES Bovalar a la ciutat de Castelló de la Plana. S'aprecien raons d'increment de la població de la zona i, conseqüentment, també del progressiu augment de l'alumnat en l'IES Bovalar, que supera el màxim de la seua capacitat.  
  
A la vista d'aquestes consideracions, la Conselleria d'Educació, Cultura i Esport, ha proposat la creació de l'Institut d'Educació Secundària Crémor, per desglossament parcial de l'Institut d'Educació Secundària Bovalar, tots dos en la localitat de Castelló de la Plana.  
L'article 13 de la Llei orgànica 8/1985, de 3 de juliol, Reguladora del Dret a l'Educació, estableix que tots els centres tindran una denominació específica. Per part seua, l'article 5 del Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional també estableix el procediment per a l'assignació de la denominació genèrica i específica d'aquests centres docents. El Consell Escolar Municipal de l'Ajuntament de Castelló de la Plana, en sessió celebrada el 25 de gener de 2023, va acordar proposar com a denominació específica del nou Institut d'Educació Secundària «Crémor».  
  
Per això, de conformitat amb el que s'estableix en l'article 17 de la Llei orgànica 8/1985, de 3 de juliol, Reguladora del Dret a l'Educació, la Llei orgànica 2/2006, de 3 de maig, d'Educació i en l'article 3 del Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional i a proposta de la consellera d'Educació, Cultura i Esport, prèvia deliberació del Consell, en la reunió del dia 12 de juliol de 2023,  
  
  
  
DECRETE  
  
Article primer. Creació del centre  
Es crea, per desglossament parcial de l'Institut d'Educació Secundària Bovalar, codi de centre 20680415, de Castelló de la Plana, el següent centre docent:  
Província: Castelló  
Localitat: Castelló de la Plana  
Denominació: Institut d'Educació Secundària Crémor  
Titular: Generalitat  
Codi: 58080310  
Domicili: Camí Quadra del Borriolenc s/n-Avinguda Palmeral  
Composició: 20 unitats d'Educació Secundària Obligatòria, 6 de Batxillerat i 6 de Formació Professional.  
Capacitat: 600 llocs escolars d'Educació Secundària Obligatòria, 210 de Batxillerat i 360 de Formació Professional.  
  
Article Segon. Ensenyaments que es desglossen  
Es desglossen de l'Institut d'Educació Secundària Bovalar, codi de centre 38139857, a l'Institut d'Educació Secundària Crémor, codi de centre 27986306, els ensenyaments de Formació Professional que venia impartint.  
  
  
  
DISPOSICIONS ADICIONALS  
  
Primera. Inscripció  
El que s'estableix en aquest decret s'inscriurà en el Registre de Centres Docents de la Comunitat Valenciana.  
  
Segona. Personal del centre  
El personal docent amb destinació definitiva en l'IES Bovalar, que, a conseqüència del desglossament, s'adscriga al centre que es crea mitjançant aquest decret, mantindrà l'antiguitat que posseïa en el seu centre d'origen, en aplicació del que s'estableix en la disposició addicional tercera del Reial decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents contemplats en la Llei orgànica 2/2006, de 3 de maig, d'Educació i altres procediments de provisió de places a cobrir per aquests.  
  
  
Tercera. Material del centre  
El material inventariable i fungible que es trobe en les instal·lacions en les quals se situa l'IES Bovalar, associat a la impartició de Formació Professional que es desglossa a l'IES Crémor, s'integrarà en l'inventari del nou institut.  
  
  
DISPOSICIONS FINALS  
  
Primera. Desenvolupament  
Es faculta a la conselleria competent en matèria d'Educació perquè adopte quantes mesures siguen necessàries per al compliment i desenvolupament del que s'estableix en aquest decret, així com per a modificar, en el seu cas, la denominació i configuració del centre.  
  
Segona. Publicació i efectes  
Aquest decret entrarà en vigor el dia de la seua publicació en el Diari Oficial de la Generalitat Valenciana; no obstant això, els seus efectes acadèmics s'entenen referits a l'inici del curs escolar 2023-2024.  
  
València, 12 de juliol de 2023  
  
El president de la Generalitat,  
XIMO PUIG I FERRER  
  
La consellera d'Educació, Cultura i Esport,  
RAQUEL TAMARIT I IRANZO